अस्पताल का गेट बंद , रोड पर अतिक्रमण
वाहन स्टैंड पर नहीं रखते लोग बाइक।
भास्कर संवाददाता|मुरैना
जिला अस्पताल का गेट बंद होने से आजकल वाहनों को लोग सड़क पर ही खड़े करके चले जाते हैं। वे एक-दो घंटे तक अस्पताल में रहते हैं, तब तक उनकी बाइक अस्पताल गेट के बाहर सड़कों को घेरे खड़ी रहती हैं। इससे सड़क पर निकलने वाले वाहनों को रास्ता पर्याप्त नहीं मिलता। जिसके कारण दिन में पल-पल पर जाम लगता है। यह समस्या दिनों-दिन बढ़ती जा रही है, लेकिन इस मामले में सख्ती नहीं हो रही है। हालांकि ट्रैफिक पुलिस ने यहां कुछ वाहनों के चालान किए, लेकिन इससे लोगों पर असर नहीं पड़ा।
अस्पताल के गेट पर वाहनों का जाम लगने के कारण ही यहां का मुख्य द्वार बंद करके उसे विपरीत दिशा में स्थित कॉलोनी की ओर के गेट को प्रमुख द्वार बनाया गया। एमएस रोड की तरफ के गेट पर बड़ा फाटक लगा दिया, जो केवल इमरजेंसी प्रवेश के लिए है। यहां नेता व दबंगों के वाहन तो गेट खुलवाकर अस्पताल में अंदर चले जाते हैं, लेकिन आम आदमी बाहर सड़क पर वाहन खड़े करके चला जाता है। जिसके कारण अस्पताल में प्रवेश करने के लिए बाधा द्वार पार करना भी मुश्किल भरा होता है। बैरिकेडिंग वाले गेट तक लोग पहुंच नहीं पाते।
अस्पताल जाने वाले लोगों के वाहनों के दुकानों के आगे जमा होने से यहां गेट के आजू-बाजू के दुकानदार बहुत परेशान हैं। क्योंकि उनकी दुकानों तक ग्राहक नहीं आ पाते। दुकानदारों से वाहन मालिकों के झगड़े भी हो रहे हैं। अस्पताल का गेट बदला गया तब जेल रोड की ओर से अस्पताल कॉलोनी प्रवेश द्वार पर ही वाहन स्टैंड बनाया गया है। यह पेड पार्किंग स्टैंड है।
hin_Deva hin_Deva bho_Deva hin_Deva hin_Deva hin_Deva